b'\n_START_ARTICLE_\nTabelinus\n_START_PARAGRAPH_\nTabelinus (ka Tabellinus, Thabelinus, Tabelin v\xc3\xb5i Tabeline; surnud umbes 1221) oli kristlasest Pudiviru vanem 13. sajandi alguse Virumaal._NEWLINE_Tabelinus esineb vaid Henriku Liivimaa kroonikas, kus teda on mainitud kolmel korral. Tema nime pole v\xc3\xb5imalik t\xc3\xa4pselt rekonstrueerida, sest ladinakeelse sufiksi -us \xc3\xa4rav\xc3\xb5tmisel j\xc3\xa4\xc3\xa4b j\xc3\xa4rgi t\xc3\xbcvi Tabelin, mille j\xc3\xa4rel v\xc3\xb5is aga olla veel m\xc3\xb5ni t\xc3\xa4ht, n\xc3\xa4iteks e. Seet\xc3\xb5ttu kasutatakse tavaliselt nimekuju Tabelinus._NEWLINE_Tabelinus valitses L\xc3\xa4ti Henriku j\xc3\xa4rgi Pudivirus (Pudyviru, t\xc3\xb5en\xc3\xa4oliselt t\xc3\xa4hendas see V\xc3\xa4ike-Viru), kuid sellist muinaskihelkonda pole hilisemast ajast enam teada. Siin v\xc3\xb5is olla tegu Lemmu muinaskihelkonna pooliseseseisva l\xc3\xb5unaosaga. Krooniku v\xc3\xa4itel oli temale alluvas muinaskihelkonnas 14 k\xc3\xbcla, mis k\xc3\xb5ik hiljem ristiti.._NEWLINE_Tabelinus \xc3\xa4ratab huvi selle poolest, et Henriku teadaannete kohaselt oli ta sakslaste sissetungi ajal Virumaale (aastal 1219) juba ristitud. Seda olevat teinud Ojamaal saksa preestrid (Henrikul meie omad), kuid pole teada, mis ajal see t\xc3\xa4pselt v\xc3\xb5is toimuda. Samuti v\xc3\xb5is olla Tabelinusel isiklik kontakt kroonikakirjutajaga. Piiskop Albert saatis Soomest p\xc3\xa4rit Petrus Kaikewalde ja \xc3\x9cmera l\xc3\xa4tlaste preestri Henriku (L\xc3\xa4ti Henriku) Eestimaale, kus nad v\xc3\xb5eti vastu Pudivirust p\xc3\xa4rit virulaste poolt, eesotsas nende vanemga Tabelinusega._NEWLINE_1220. aastal Harju-, J\xc3\xa4rva-, ja Virumaal alanud sakslaste ja taanlaste vahelise v\xc3\xb5iduristimise k\xc3\xa4igus poodi Tabelinus taanlaste poolt \xc3\xbcles, sest ta oli juba varem Riia sakslaste poolt ristitud.\n_START_SECTION_\nKirjanduses\n_START_PARAGRAPH_\nTabelinust on ilukirjanduslikult kujutanud Ain Kalmus oma romaanitriloogia teostes "Jumalad lahkuvad maalt", "Toone tuuled \xc3\xbcle maa" ja "Koju enne \xc3\xb5htut". Endel Nirk on kirjutanud dramaatilise lugulaulu viies jaos "Tabelinus" (Tallinn 1990, Loomingu Raamatukogu nr 47).'